It-Tnejn 6 ta' Ġunju 2016, l-Arċisqof Charles J. Scicluna ndirizza s-Symposium 'Mercy towards Immigrants: Theology and Society in Dialogue', f'Villa Francia, Ħal Lija. L-Arċisqof saħaq li bil-ħitan li qed jittellgħu fl-Ewropa qed jinħoloq stil ġdid ta' apartheid. Mal-kliem tal-Papa, l-Arċisqof qal li wieħed għandu jerġa lura mill-idea li wieħed għandu jibni l-ħitan biex pajjiż jew stat iħossu iktar sigur. L-Arċisqof irrefera għall-Eżortazzjoni Apostolika tal-Papa Franġisku, Evangelii Gaudium (Il-Ferħ tal-Evanġelju), u għad-diskors tal-Papa fiż-żjara li għamel fuq il-gżira Griega ta' Lesbos. L-Arċisqof għamel enfasi fuq il-ħtieġa li l-pajjiżi Ewropej jaffrontaw sitwazzjonijiet ta' persuni vulnerabbli, inkluż immigranti, anke meta dawn ma jirrendux benefiċċji immedjati jew tanġibbli għall-pajjiż. L-Arċisqof fakkar fil-ġrajja ta' meta Publiju u l-Maltin laqgħu lil Pawlu u l-membri kollha tal-ġifen, (Atti tal-Appostli, Kap 27-28). L-Arċisqof qal li dan hu rakkont li għandu jispira lil poplu Malti, biex tgħinu wkoll jibni 'teoloġija ta' ospitalità'. Is-Symposium kien organizzat mill-Fakultà tat-Teoloġija, bħala parti mill-attivitajiet fl-okkażjoni tal-Ġublew tal-Ħniena, li laqqa' diversi persuni midħla fis-suġġett, fil-preżenza tal-Onorevoli Carmelo Abela, Ministru tal-Intern u s-Sigurtà Nazzjonali, l-Onorevoli Evarist Bartolo, Ministru tal-Edukazzjoni, u l-Onorevoli Francis Zammit Dimech, u mart il-Prim Ministru Michelle Muscat. Il-kelliem ewlieni ta' dan is-Symposium kien Rev. Dr René Micallef S.J. Messaġġ tal-Arċisqof Charles J. Scicluna
L-Arċisqof jindirizza Symposium dwar 'Il-Ħniena u l-Immigranti'